賦得明星玉女壇送廉察尉華陰
作者：王翰
朝代：唐

paragraphs: 洪河之南曰秦鎮，發地削成五千仞。
三峰離地皆倚天，唯獨中峰特修峻。
上有明星玉女祠，祠壇高眇路逶迤。
三十六梯入河漢，樵人往往見蛾眉。
蛾眉嬋娟又宜笑，一見樵人下靈廟。
仙車欲駕五雲飛，香扇斜開九華照。
含情遲佇惜韶年，願侍君邊復中旋。
江妃玉佩留爲念，嬴女銀簫空自憐。
仙俗途殊兩情遽，感君無盡辭君去。
遙見明星是妾家，風飄雪散不知處。
故人家在西長安，賣藥往來投此山。
綵雲蕩漾不可見，綠蘿蒙茸鳥綿蠻。
欲求玉女長生法，日夜燒香應自還。